EkBass/fiwiki-20250220-pages-articles huggingface dataset:
Oogamia

Oogamia ( ’avio’) on anisogamiasta kehittynyt suvullinen lisääntymisen muoto, jossa naaraspuoliset sukusolut ovat suuria ja liikkumattomia, ja urospuoliset sukusolut ovat pieniä ja nopealiikkeisiä. Naaraspuolinen sukusolu eli munasolu valikoi urospuolisten sukusolujen eli siittiöiden joukosta itsensä hedelmöittävän. Oogamia on yleisin lisääntymistapa suvullisesti lisääntyville lajeille. Oogamiassa on tyypillistä että siittiöt ovat siimallisia joka tekee niistä liikkumataitoiset, ja munasolut ovat siimattomia ja liikkumataidottomia. Uros kehittää paljon siittiöitä, mutta ne ovat huonolaatuisia. Naaras kehittää yhden munasolun, mutta se on hyvälaatuinen. ==Katso myös== *Isogamia *Anisogamia Luokka:Evoluutio Luokka:Lisääntyminen
Gifhorn

Gifhorn on kaupunki Saksassa, Ala-Saksin osavaltion itäosassa Lüneburgin nummialueen eteläreunalla. Vuonna 2005 väkiluku oli noin 43 000 (muutos vuodesta 1990: +10,44%) ja pinta-ala lähes 105 km². Lähikaupunkeja ovat Hannover, Braunschweig, Wolfsburg sekä pittoreski Celle. Gifhorn sijaitsee keskiaikaisten kauppareittien Vanha suolatie (Alte Salzstraße) ja Kornstraße risteyksessä. Varhaisin maininta Gifhornista on vuodelta 1196. Useista kaupunkia tuhonneista suurpaloista huolimatta Gifhornissa on säilynyt merkittäviä historiallisia rakennuksia, kuten Sankt-Nikolai-Kirche ("Pyhän Nikolain kirkko", rakennettu 1734–1744) ja Schloss Gifhorn, renessanssilinna 1500-luvulta. Kaupunki on tullut kuuluisaksi erityisesti tuulimyllyistään, siellä on aiheeseen liittyvä museo, Mühlenmuseum. Kaupungin teollistuminen sai alkunsa turpeennostosta ympäröivältä suomaalta. Wolfsburgissa sijaitsevan Volkswagenin autotehtaan läheisyys näkyy Gifhornin elinkeinorakenteessa; kaupungissa on monia autoalan palveluntuottajia. Saksan kahtiajaon aikana Gifhorn sijaitsi aivan rajan tuntumassa Saksan liittotasavallan puolella. Kaupunki sai osansa DDR:stä paenneista ihmisistä. 1960-luvun siirtolaisuus Etelä-Euroopasta Saksaan taasen näkyy edelleen Gifhornin huomattavana kreikkalaisvähemmistönä. Kaupungissa on myös turkkilaisia. Gifhorn on Hannover - Wolfsburg- ja Uelzen - Braunschweig -rautateiden risteyksessä. Siellä on kaksi rautatieasemaa: Bahnhof Gifhorn sekä Bahnhof Gifhorn-Stadt. Lähin moottoritieristeys on A2/A391. Allerjoki virtaa kaupungin halki. Gifhorn on samannimisen seutukunnan (Landkreis Gifhorn) keskus. Seutukunnan asukasluku oli vuonna 2005 noin 175 000 ja pinta-ala 1 563 km². ==Lähteet== == Aiheesta muualla == *Stadt Gifhorn *Landkreis Gifhorn Luokka:Ala-Saksin kunnat Luokka:Saksan kaupungit
Valejalka

Valejalka eli pseudopodi on uloke, joka työntyy solusta ja mahdollistaa solun liikkumisen. Valejalkoja on monilla yksisoluisilla kuten ameboilla sekä monisoluisten valkosoluilla (makrofagit ja neutrofiilit). Myös luusolut, eräät yksilönkehityksenaikaiset solut, fibroblastit ja syöpäsolut voivat vaeltaa. ==Liike== Valejalkojen toiminta perustuu solun tukirankaan kuuluvien aktiinifilamenttien käyttöön. Solukalvon alla sijaitsevat aktiinisäikeet rakentuvat siihen suuntaan, johon solun on tarkoitus ryömiä. Solukalvo venyy aktiinisäikeiden kasvaessa, ja syntyy uloke. Tämän ulokkeen solulima jäykistyy aktiiniin kiinnittyvien molekyylien (filamiini ja gelsoliini) vuoksi. Valejalan solukalvo kiinnittyy vaelluspintaan ja solun takapää supistuu myosiinin ja aktiinin vaikutuksesta, jolloin solu liukuu valejalan suuntaan. ==Luokittelu== Valejalat voivat näyttää hyvin erilaisilta, vaikka kaikki valejalkatyypit koostuvatkin aktiinista ja osittain myös tubuliinista. Aktiinisäikeet ovat organisoituneet eri tavalla eri valejalkatyypeissä. Lobopodit ovat lyhyitä ja pulleita valejalkoja, joita esiintyy esimerkiksi ameboilla. Filopodit ovat kapeampia valejalkoja, joilla on terävämmät päät. Filopodien sisältö on lähinnä ektoplasmaa. Retikulopodit ovat monimutkaisia useampien valejalkojen muodostamia epäsäännöllisiä verkkoja. Aksopodit ovat neulamaisia valejalkoja, jotka koostuvat soluliman ympäröimästä tubuliinista. ==Lähteet== *Alberts, Johnson, Lewis, Raff, Roberts ja Walter. The Molecular Biology of the Cell (2002) 4. painos. Garland Science. *Tirri R. ym: Biologian sanakirja. 2001. == Aiheesta muualla == Luokka:Solubiologia
Ekebyholmin linna

thumb|250px|Päärakennus Ekebyholmin linna on historiallinen rakennus Rimbon taajamassa, Norrtäljen kunnassa, Ruotsissa. Linnan rakennutti 1600-luvulla Bengt Oxenstierna.Stockholms läns museum: Ekebyholm, Bydingen, Tistelkullen och Liesta Viitattu 5.7.2014. Päärakennus on rakennettu luultavasti vuosien 1624 ja 1637–1638 välillä. Nykyisen ulkonäkönsä rakennus kuitenkin sai poliitikko Arvid Hornin aikana 1700-luvulla. 1600-luvun lopussa linnan ja sen maat siirtyivät valtiolle, jolta ne osti myöhemmin poliitikko Arvid Bernhard Horn. Vuonna 1932 rakennuksen osti adventtikirkko, ja se perusti rakennukseen sisäoppilaitos Ekebyholmsskolanin. ==Lähteet== ==Aiheesta muualla== * Ekebyholmsskolan * Rimbo.nu: Ekebyholms slott Luokka:Norrtäljen kunnan rakennukset ja rakennelmat Luokka:Tukholman läänin linnat
Norrtelje Tidning

right|200px Norrtelje Tidning on viisi kertaa viikossa ilmestyvä ruotsalainen sanomalehti. Se ilmestyy Norrtäljen kunnassa, ja se on Vestmanlands Läns Tidningin omistuksessa. Sanomalehti perustettiin vuonna 1880. Sen päivittäinen levikki on noin 14 600. Sanomalehdellä on paikallistoimitukset Hallstavikin ja Rimbon taajamissa. == Aiheesta muualla == * Norrtelje Tidningin Internet-sivut Luokka:Norrtäljen kunta Luokka:Ruotsalaiset sanomalehdet
Tuomarinvalintalautakunta

Tuomarinvalintalautakunta on Tuomioistuinviraston yhteydessä toimiva riippumaton elin, jonka tehtävänä on antaa esitys avoimena olevan tuomarinviran hakijoista. Tuomarinvalintalautakunta valmistelee muiden kuin ylimpien tuomioistuinten tuomareiden viran täyttämistä ja tekee valtioneuvostolle esityksen tuomarinvirkaan nimittämisestä. Korkeimman oikeuden ja korkeimman hallinto-oikeuden jäsenet nimitetään asianomaisen tuomioistuimen esityksestä. Valtakunnanoikeuden jäsenten valinnasta on säädetty erikseen, eikä tuomarinvalintalautakunta osallistu siihen. Tasavallan presidentti nimittää tuomarit valtioneuvoston ratkaisuehdotuksesta, eli valtioneuvosto tai tasavallan presidentti ei ole sidottu tuomarinvalintalautakuntaan kantaan hakijoiden paremmuudesta. Esityksestä poiketaan kuitenkin hyvin harvoin. Ensimmäinen tuomarinvalintalautakunta asetettiin vuonna 2000, kun tuomareiden valintamenettely uudistettiin. Valtioneuvosto asettaa tuomarinvalintalautakunnan viideksi vuodeksi kerrallaan. Lautakunnan 12 jäsentä edustavat tuomioistuinlaitosta, syyttäjälaitosta, asianajajakuntaa sekä oikeustieteellistä tutkimusta ja opetusta. Korkein oikeus valitsee puheenjohtajan ja korkein hallinto-oikeus varapuheenjohtajan. Kaudella 15. toukokuuta 2020 – 14. toukokuuta 2025 lautakunnan puheenjohtajana toimi korkeimman oikeuden oikeusneuvos Timo Ojala (varajäsenenä korkeimman oikeuden oikeusneuvos Tuija Turpeinen) ja varapuheenjohtajana korkeimman hallinto-oikeuden oikeusneuvos Riitta Mutikainen (varajäsenenä korkeimman hallinto-oikeuden oikeusneuvos Outi Suviranta). Jäsenet ja suluissa mainitut varajäsenet ovat: * Helsingin hovioikeuden presidentti Asko Välimaa (Rovaniemen hovioikeuden presidentti Jyrki Kiviniemi) * Pohjois-Suomen hallinto-oikeuden ylituomari Juhana Niemi (Turun hallinto-oikeuden ylituomari Seija Kaijanen) * Etelä-Savon käräjäoikeuden laamanni Marja Virtanen (Oulun käräjäoikeuden laamanni Kari Turtiainen) * Itä-Suomen hovioikeuden hovioikeudenneuvos Eero Antikainen (Turun hovioikeuden hovioikeudenlaamanni Asko Nurmi) * Helsingin käräjäoikeuden käräjätuomari Petra Spring (Varsinais-Suomen käräjäoikeuden käräjätuomari Elise Salpaoja) * Turun hallinto-oikeuden hallinto-oikeustuomari Katja Sorsimo (Vaasan hallinto-oikeuden hallinto-oikeustuomari Hanna Nieminen- Finne) * Markkinaoikeuden markkinaoikeustuomari Sami Myöhänen (Vakuutusoikeuden laamanni Aija Peltola) * asianajaja Risto Sipilä (asianajaja Antti Vainio) * valtionsyyttäjä Mika Appelsin (johtava aluesyyttäjä Leena Hurmala-Kanerva) * Helsingin yliopiston professori Päivi Korpisaari (Lapin yliopiston professori Minna Kimpimäki) ==Lähteet== Luokka:Oikeuslaitos
Kim Woo-jae

Kim Woo-jae (s. 25. marraskuuta 1979) on eteläkorealainen uransa päättänyt jääkiekkoilija ja pelipaikaltaan puolustaja. Woo-Jae on 178 cm pitkä ja 85 kiloa painava. Kim on pelannut pääsarjatasolla Anyang Hallan joukkueessa sekä Korean pääsarjassa että monikansallisessa Aasian liigassa vuosina 2002–2006. Kim on pelannut maansa A-maajoukkueessa MM-kisojen alemmissa divisioonapeleissä. Hän on edustanut maataan arvokisoissa vuonna 1999, 2000, 2002, 2003, 2005, 2007, 2008, 2009, 2010 ja 2011. Hän edusti kaudella 2006–2007 Mestiksessä Jokipoikia. == Lähteet == * Woo-Jaen pelaajatiedot Eurohockey.netin tilastoissa Luokka:Eteläkorealaiset jääkiekkoilijat Luokka:Vuonna 1979 syntyneet Luokka:Elävät henkilöt
Acadian kansallispuisto

Acadian kansallispuisto () on Yhdysvaltojen Mainessa sijaitseva kansallispuisto. Sen perusti presidentti Woodrow Wilson 8. kesäkuuta 1916, mutta varsinainen kansallispuisto siitä tuli vasta 26. helmikuuta 1919. Sen nimi oli alkujaan Lafayette National Park, La Fayetten kansallispuisto, samannimisen ranskalaisen poliitikon mukaan. Nykyinen nimi otettiin käyttöön vuonna 1929. Acadian kansallispuistoon kuuluu yhteensä 192 km² laajuinen alue, ja sitä hallinnoi Yhdysvaltain National Park Service. == Kuvia == Kuva:Acadianpmap.jpg|Acadian kansallispuisto kartalla. Kuva:Acadia map.jpg|Acadian kansallispuisto satelliittikuvassa. Kuva:Jordan Pond, Acadia National Park.JPG|Jordan Pond. Kuva:Acadia NP fog 2005-1-18.JPG|Acadia sumuisena päivänä. == Lähteet == == Aiheesta muualla == * Puiston verkkosivut Luokka:Mainen kansallispuistot
Pyhän Ragnhildin kirkko

Pyhän Ragnhildin kirkko () on kirkkorakennus Södertäljen kaupungissa, Södermanlandin maakunnassa, Ruotsissa. Se on Södertäljen suurin kirkko. Kirkon vanhimmat osat voidaan sijoittaa vuoden 1200 tienoille, mutta kirkko on käynyt historiansa aikana läpi monia suuria muutoksia. Se ei ole myöskään säästynyt tulipaloilta. Viimeisin suuri restaurointityö kirkossa toteutettiin vuosina 1960–1961 arkkitehti B. Romaren johdolla.Svenska kyrkan: S:ta Ragnhilds kyrkan Viitattu 10.3.2013. Vuosina 1986–1987 korjattiin kirkkorakennuksen ulkopintoja. ==Lähteet== Luokka:Tukholman läänin kirkot Luokka:Södertäljen kunta Luokka:Ruotsin kivikirkot Luokka:Kirkot Strängnäsin hiippakunnassa
Södertäljen kanava

Södertäljen kanava () on Ruotsissa Tukholman lounaispuolella Södermanlandin maakunnassa sijaitseva kanava, joka yhdistää Mälaren-järven Itämereen. Pohjois-etelä-suuntainen kanava on 5,2 kilometrin pituinen. Se sijaitsee Södertäljen kunnassa ja kulkee kunnan keskustaajaman (Södertäljen kaupungin) läpi, jossa on myös kanavan ainoa sulku. Vedenpinnan korkeusero Itämeren ja Mälarin välillä on vain 0,6 metriä, mutta kooltaan sulku on Pohjoismaiden suurin kanavasulku, 135 x 18 m. Rautatie ylittää Södertäljen kanavan kiinteää Igelstabronin siltaa sekä avattavaa nostosiltaa pitkin. ==Historia== Reittiä on käytetty Mälarille kulkemiseen jo viikinkiajoista saakka, jolloin Itämeren ja järven pinta olivat vielä samassa tasossa. Tämän jälkeen maankohoaminen on eristänyt järven, ja kulkeminen vaati alusten vetämistä kannaksen yli. Kanavatyöt aloitettiin 1400-luvulla, mutta ensimmäinen sulku ja varsinainen toimiva yhteys Mälariin valmistui 1819. Kanava uudistettiin ja sen reittiä muutettiin osittain 1916–1924, jolloin myös nykyinen entistä suurempi sulku valmistui. ==Aiheesta muualla== *Södertälje kanal Lars Johnsons sidor om bogserbåtar och isbrytare (Tietoa ja paljon kuvia kanavasta) Luokka:Ruotsin kanavat Luokka:Södertäljen kunta Luokka:Norrströmin vesistö
Get Rich or Die Tryin’

Get Rich or Die Tryin’ on rap-artisti 50 Centin helmikuussa 2003 julkaistu esikoisalbumi, jonka taustatekijöinä olivat muun muassa Dr. Dre ja Eminem. Levy tunnetaan hiteistä, kuten ”In Da Club”, ”P.I.M.P.” ja ”21 Questions”. Albumi ja sen hittisinglet nostivat 50 Centin tähteyteen. Albumi myi ensimmäisellä viikollaan 872 000 kappaletta. Albumi on Yhdysvalloissa myynyt 7,8 miljoonaa kappaletta ja maailmanlaajuisesti 12 miljoonaa kappaletta. == Kappaleet == # "Intro" - 0:08 # "What Up Gangsta" - 2:59 # "Patiently Waiting" (feat Eminem) - 4:48 # "Many Men (Wish Death)" - 4:16 # "In da Club" - 3:40 # "High All the Time" - 4:29 # "Heat" - 3:16 # "If I Can't" - 3:16 # "Blood Hound" (feat Young Buck) - 4:00 # "Back Down" - 4:03 # "P.I.M.P." (feat Snoop Dogg ja G-Unit) - 4:09 # "Like My Style" (feat Tony Yayo) - 3:13 # "Poor Lil Rich" - 3:19 # "21 Questions" (feat Nate Dogg) - 3:44 # "Don´t Push Me" (feat Lloyd Banks ja Eminem) - 4:08 # "Gotta Make It to Heaven" - 4:00 === Hidden Tracks === 17. "Wanksta" - 3:39 18. "U Not Like Me - 4:15 19. "Life's on the Line" - 3:38 == Singlet == * "In da Club" (19. marraskuuta 2002) * "21 Questions" (29. huhtikuuta 2003) * "Many Men (Wish Death)" (5. huhtikuuta 2003) * "P.I.M.P." (12. elokuuta 2003) * "If I Can't" (16. syyskuuta 2003) == Listasijoitukset == Charts (2003)allmusic ((( Get Rich or Die Tryin' > Charts & Awards > Billboard Albums ))). Allmusic. Accessed April 13, 2008.50 Cent - Get Rich Or Die Tryin'. aCharts.us. Accessed April 13, 2008. Peak position Austrian Albums Chart 1 Australian Albums Chart 1 Belgium Albums Chart 3 Canadian Albums Chart 1 Danish Albums Chart 6 Dutch Albums Chart 5 Finnish Albums Chart 18 French Albums Chart 12 German Albums Chart 4 Irish Albums Chart 4 Italian Albums Chart 18 New Zealand Albums Chart 3 Norwegian Albums Chart 8 Swedish Albums Chart 1 Swiss Albums Chart 8 UK Albums Chart 2 U.S. Billboard 200 1 U.S. Billboard Top R&B;/Hip-Hop Albums 1 == Lähteet == Luokka:50 Centin albumit Luokka:Vuoden 2003 esikoisalbumit
Arne Nevanlinna

Arne Edvard Nevanlinna (5. kesäkuuta 1925 Helsinki − 7. elokuuta 2016 Helsinki) oli suomalainen kirjailija ja arkkitehti. Hän oli professori (h.c.) vuodesta 1986. Nevanlinnan kirjalliseen tuotantoon kuuluvat muun muassa teokset Isän maa, Meidän sota, Harharetkiä Helsingissä ja Fasadin henki eli arkkitehtuurisanastoa ujoille (yhdessä puolisonsa Anja Kervanto Nevanlinnan kanssa). Aiheet ja tyyli vaihtelevat sukukronikasta persoonalliseen jutunkerrontaan ja muisteluun sekä tiukasti kantaa ottavaan asiatekstiin. Hänen tekstinsä pysyvät etäällä sellaisesta paatoksesta, joka liitetään usein varsinkin sota-ajan muisteluteoksiin. Nevanlinnan esikoisromaani Marie oli vuoden 2008 Finlandia-palkintoehdokkaana. Tammikuussa 2009 ilmestyi kirjoituskokoelma Vallan reunassa, joka perustuu Nevanlinnan blogikirjoituksiin kevään 2007 ja syksyn 2008 välisenä aikana. Nevanlinna oli yksi WSOY:n kirjallisuussäätiön tunnustuspalkinnon saajista vuonna 2012. Palkinto on tunnustus merkittävästä työstä kotimaisen kirjallisuuden ja lukuharrastuksen edistämisessä. Nevanlinnan isä oli matemaatikko ja akateemikko Rolf Nevanlinna. Nevanlinnan poika on kirjailija ja filosofi Tuomas Nevanlinna. == Teokset == * * * * * * * * * * * * * * * * * * == Katso myös == * Neovius-Nevanlinna == Lähteet == == Aiheesta muualla == * Arne Nevanlinnan kotisivu ja blogi * Nevanlinnan Marie Aamun kirjassa (1.4.2008) Ylen Elävä arkisto. * Arne Nevanlinnan muistokirjoitus Helsingin Sanomissa *Arne Nevanlinnan kirjoituksia niin & näin -lehdessä. Luokka:Suomalaiset kirjailijat Luokka:Suomalaiset arkkitehdit Luokka:Suomalaiset professorin arvonimen saaneet Luokka:Vuonna 1925 syntyneet Luokka:Vuonna 2016 kuolleet
Himilkon

Himilkon (kreikkalainen translitteraatio nimestä HMLK, Himilk; n. 520–450 eaa.) oli karthagolainen tutkimusmatkailija. Hän oli antiikin ajan ensimmäinen tunnettu löytöretkeilijä, joka tutki Euroopan länsi- ja luoteisosia. Himilkon kävi luultavasti Irlannissa, Etelä-Englannissa ja Bretagnessa ja laati retkistään matkakertomuksen.Antiikin käsikirja, s. 216. Himilkonin alkuperäinen puunin kielinen nimi oli Chimilkât, ”veljeni on milkât”. Himilkonin matkakertomus ei ole säilynyt, mutta siihen viittasivat kuitenkin myöhemmin sekä Plinius vanhempi teoksessaan Naturalis historia että roomalainen runoilija Rufus Festus Avienus runossaan Ora maritima. Näiden viittausten perusteella on voitu rekonstruoida ainakin osa Himilkonin matkareitistä. Pliniuksen mukaan Himilkonin tehtävänä oli tutkia Euroopan uloimpia rannikoita. Himilkonin matkojen päätarkoituksena oli ilmeisesti tinan ostaminen. Välimeren alueella tinaesiintymiä oli vähemmän, kun taas pohjoisemmasta tinaa löytyi runsaasti muun muassa Englannista. Noin vuonna 350 Avienus siteerasi Himilkonin matkakertomusta Atlantin rannikkoa kuvaavassa runossa Ora maritima. Avienuksen siteeraamassa ensimmäisessä kohdassa kuvataan rannikon saaristoa, jossa asuu ylpeä ja ahkera oestrumnidien heimo, joka käy kauppaa naapureidensa kanssa. He ovat saattaneet asua Cornwallissa tai Scillysaarilla, mutta luultavimmin Bretagnen rannikolla, jossa on runsaasti malmiesiintymiä sekä useita pieniä saaria. Himilkon ei purjehtinut tuntemattomille vesille, vaan tiesi tarkasti, mistä oli mahdollista hankkia tinaa ja muita jalometalleja. Tartessolaiset eli Andalusian Tartessoksen asukkaat kävivät muinoin kauppaa Bretagnen, Cornwallin, Walesin ja Irlannin asukkaiden kanssa. Tämä voidaan päätellä arkeologisten kaivausten runsaista tinalöydöistä. Tartessos oli 500-luvulla jo kadonnut, ja karthagolaiset valtasivat Cadizin. Oli luontevaa, että karthagolaiset lähtivät etsimään mahdollisia kauppakumppaneita Atlantin rannikolta seuraamalla tartessolaisten vanhaa reittiä. Avienuksen mukaan Himilkonilla kesti neljä kuukautta päästä oestrumnidien luo. Luultavasti hän perusti matkan aikana siirtokuntia, kuten Hanno Merenkulkija, mikä viivytti matkaa. Himilkonin mukaan purjehdus oli hyvin vaivalloista, ja hän valittaa, ettei tuuli juurikaan puhaltanut. Lisäksi merilevät hidastivat laivojen kulkua. Kertomuksessa mainitaan myös erilaiset merihirviöt, petolliset matalikot ja hiekkasärkät. Myöhemmässä sitaatissa Himilkon kuvaa sakeaa sumua. Näiden kuvausten on katsottu liioitelleen matkan vaaroja, ja niillä on kenties haluttu pelotella foinikialaisten pahimpia kilpailijoita, kreikkalaisia. On mahdollista, että Himilkon olisi saattanut käydä Helgolandissa saakka. Antiikin aikoina sieltä käytiin hakemassa meripihkaa, ja se on voinut olla Himilkonin retkikunnan toinen päämäärä. == Katso myös == *Hanno Merenkulkija == Lähteet == * ===Viitteet=== Himilkon Luokka:Karthago
Amerikan Samoan kansallispuisto

Amerikan Samoan kansallispuisto () on Yhdysvaltain Amerikan Samoan territoriossa sijaitseva kansallispuisto. Se perustettiin 31. lokakuuta 1988 suojelemaan Amerikan Samoan sademetsiä, koralliriuttoja ja muita ainutlaatuisia luonnonvaroja, jotka ovat nyt suosittuja matkailijoiden keskuudessa. Kansallispuisto on Yhdysvaltain eteläisin ja ainoa, joka sijaitsee eteläisellä pallonpuoliskolla. Kansallispuisto ulottuu kolmelle tuliperäiselle saarelle ja on noin 36 km²:n laajuinen. Sen alueesta on 10 km² vesialuetta. Aluetta hallinnoi Yhdysvaltain National Park Service. == Lähteet == == Aiheesta muualla == * Amerikan Samoan kansallispuiston viralliset sivut Luokka:Yhdysvaltain kansallispuistot Luokka:Amerikan Samoa
Castor ja Pollux (ooppera)

Castor ja Pollux () on Jean-Philippe Rameaun säveltämä ooppera, joka kantaesitettiin Pariisin Kuninkaallisessa musiikkiakatemiassa 24. lokakuuta 1737. Teoksen libreton on kirjoittanut Pierre-Joseph-Justin Bernard, ja se perustuu jumalkaksosten Kastorin ja Polydeukeen taruun. Oopperaa ei ole esitetty Suomessa. ==Teos== Kyseessä on Rameaun kolmas ooppera ja hänen toinen musiikillinen tragediansa (tragédie en musique), kun kadonneeksi todettua oopperaa Samson ei lasketa mukaan. Rameau muutti oopperaa melkoisesti vuonna 1754. Hän teki merkittäviä poistoja ja lisäsi uutta materiaalia.The Viking opera Guide (s. 834) toteaa, että uudelleenesityksen päivämäärää ei tarkkuudella tiedetä, mutta se oli luultavasti 8. tai 11. kesäkuuta 1754. Yhä vieläkin asiantuntijat kiistelevät versioiden keskinäisestä paremmuudesta. Kaikesta tästä huolimatta Castor ja Pollux mainitaan yhtenä tekijänsä parhaista oopperoista. ==Osajako== Kantaesityksen rooli- ja esittäjälista: *Castor (kontratenori) – monsieur Tribou *Pollux (basso) – Claude Chassé *Télaïre (sopraano) – mademoiselle Pélissier *Phébé (sopraano) – Marie Antier *Jupiter (basso) monsieur Dun *Venus (sopraano) – mademoiselle Rabon *Mars (basso) – monsieur Le Page *Minerva (sopraano) – mademoiselle Eremans ==Lähteet== *Girdlestone, Cuthbert: Jean-Philippe Rameau: His Life and Work. 1969. *The New Grove French Baroque Masters. Ed. Graham Sadler. Grove/Macmillan, 1988. *The Viking Opera Guide. Ed. Amanda Holden. Viking, 1993. ===Viitteet=== ==Aiheesta muualla== *Jean-Claude Brenac, Le magazine de l'opéra baroque Luokka:Ranskankieliset oopperat Luokka:1730-luvun musiikkiteokset
Saltaatio

Saltatio (Latina, saltus, "hyppy") tarkoittaa yhtäkkistä muutosta sukupolvesta seuraavaan, eli että mutaation kautta syntyy vanhemmistaan erittäin paljon poikkeava "toiveikas hirviö" (engl:hopeful monster), joka uuden ominaisuutensa avulla menestyy. Käsitettä on käytetty kuvaamaan ei-jatkuvaa muutosta esimerkiksi lajiutumisessa. Käsityksen katsotaan kuitenkin olevan yhteensopimaton normaalin evoluutioteorian kanssa: Saltaatiota ei yleensä pidetä evoluution toimintatapana. Kuitenkin polyploidiaa voidaan pitää saltaationa koska siinä saltaation perusedellytys eli merkittävä muutos(geenien lukumäärä) johtaa uuden lajin syntymiseen yhdessä sukupolvessa. ==Lähteet== *Richard Dawkins "Sokea kelloseppä" Luokka:Evoluutio
Big Bendin kansallispuisto

Big Bendin kansallispuisto () on Texasissa Yhdysvalloissa sijaitseva kansallispuisto, joka perustettiin 12. kesäkuuta vuonna 1944. Puisto on 3 242 km² laajuinen, ja sitä hallinnoi Yhdysvaltain National Park Service. Vuosittain siellä vierailee noin 300 000–350 000 henkilöä, ja se on yksi Yhdysvaltain vähiten vierailluimmista kansallispuistoista. == Geologia == Puisto tunnetaan monimuotoisesta geologiastaan. Big Bendistä on löytynyt paljon fossiilejä myöhäisliitukaudelta pleistoseenikaudelle, pidemmältä ajalta kuin mistään muusta Yhdysvaltain kansallispuistosta.Vanhin Big Bendin fossiilimuodostumista, Boquillasin muodostuma (100-95 miljoonaa vuotta sitten) on peräisin ajoilta, jolloin matala meri jakoi Pohjois-Amerikan läntiseen ja itäiseen osaan peittäen myös Big Bendin alueen. Muodostumasta on löydetty muun muassa valtava merimatelija Platecarpus ja iso petokala Xiphactinus. Seuraava, Agujan muodostuma (80-75 miljoonaa vuotta sitten) on peräisin ajalta, jolloin tämä meri alkoi vetäytyä ja Big Bendin alue oli rehevä rannikkokosteikko. Muodostumasta on löydetty muun muassa valtava alligaattori Deinosuchus, kolmisarviliskoihin kuuluva Agujaceratops, Tyrannosaurus rexin pienempi sukulainen Teratophoneus sekä hadrosauri Kritosaurus. Sitä seurasi Javelinan muodostuma (75-60 miljoonaa vuotta sitten), jolloin meri vetäytyi lisää ja Big Bendista oli tullut kuivempi tulvatasanko.Muodostumasta on löydetty muun muassa valtava sauropodi Alamosaurus (jonka fossiileja on sieltä löytynyt enemmän kuin mistään muualta), hadrosauri Gryposaurus sekä valtava lentolisko Quetzalcoatlus. Kansallispuistossa on paikkoja, joissa voi kallioilla nähdä K/T-rajan. Kenotsooisen maailmankauden kerrostumista on löydetty muun muassa Pohjois-Amerikan viimeisimpiin kuuluva kädellinen, Rooneyia, brontoteeri Megacerops ja kolumbianmammutti. == Luonto == Big Bendin vaihtelevissa elinympäristöissä elää suuri määrä kasvi- ja eläinlajeja. Kasveja on yli 1200 lajia (joista kaktuksia noin 60). Eläimistöön kuuluu 11 lajia sammakkoeläimiä, 56 lajia matelijoita, 40 lajia kaloja, 75 lajia nisäkkäitä, 450 lajia lintuja ja noin 3600 lajia hyönteisiä. Kaktusten, lintujen ja lepakoiden lajimäärät ovat suuremmat kuin missään muussa Yhdysvaltojen kansallispuistossa.Big Bend on ainoa paikka Yhdysvalloissa, jossa pesii tammikerttuli.Mustakarhut olivat miltei hävinneet alueelta ennen kansallispuiston perustamista, mutta kanta alkoi kasvaa 1980-luvulla, ja nykyään alueella elää noin 30-40 mustakarhua. == Lähteet == == Aiheesta muualla == *Big Bendin viralliset sivut Luokka:Texasin kansallispuistot
Mälarinlaakson korkeakoulu

Mälarinlaakson korkeakoulu (, lyhenne MdH) on Eskilstunan ja Västeråsin kunnissa toimiva julkinen korkeakoulu. Se perustettiin vuonna 1977, ja nykyisin siellä opiskelee noin 16 000 opiskelijaa. Lisäksi se työllistää noin 1 000 henkilöä, ja siellä työskentelee 91 professoria. Osastoja korkeakoulussa on yhteensä yhdeksän, ja se kuuluu EUA:han (European University Association). Korkeakoulun pääkampus sijaitsee Västeråsissa. Mälarinlaakson korkeakoulussa toimi myös suomen kielen ja kulttuurin keskus (SKKK, Finskt språk- och kulturcentrum). ==Lähteet== == Aiheesta muualla == * Luokka:Ruotsin yliopistot ja korkeakoulut Luokka:Västeråsin kunta Luokka:Eskilstunan kunta
Kenneth McGriff

Kenneth ”Supreme” McGriff (s. 1961) oli New Yorkissa toimineen huumejengi ”Supreme Teamin” perustaja ja johtaja ennen kuin joutui vankilaan 1980-luvun lopussa. ==Irv ”Gotti” Lorenzo ja Murder Inc.== Vuonna 1989 Supreme tuomittiin 12 vuodeksi vankilaan rikollisen toiminnan ylläpitämisestä, ja vuonna 1987 alkaneessa oikeudenkäynnissä hän muun muassa myönsi olleensa ”Suprem Teamin” johtaja (supervisor, manager, organizer). Hän pääsi ehdonalaiseen vuonna 1993, mutta joutui takaisin 1995 ja pääsi vapaalle taas vuonna 1997. Tämän jälkeen hän lyöttäytyi yhteen musiikkimoguli Irv ”Gotti” Lorenzonin kanssa, johon hän oli ystävystynyt tavatessaan tämän 1995. Vuonna 1997 Irv ”Gotti” Lorenzo perusti veljensä kanssa levy-yhtiö ”Murder Inc.:n”, jonka kulissientakaisen omistajan sanotaan olleen McGriff, joka oletettavasti rahoitti yhtiön aloittamisen huumerahoilla. Toisten lähteiden mukaan Lorenzo sai rahat yhtiön aloittamiseen Def Jam -levy-yhtiölle tuottamistaan hiteistä. ==Elinkautinen== Heinäkuussa 2001 poliisi pysäytti McGriffin autossa Harlemissa, ja häneltä löydettiin luvaton ase ja paljon käteistä. Vuoden 2002 lopussa McGriff pidätettiin tapahtumasta seuranneesta aseen hallussapitosyytteestä. Istuessaan vankilassa McGriffiä vastaan nostettiin lisää syytteitä ja Murder Inc.:iä, sen omistajia sekä McGriffiä syytettiin rahanpesusta. Rahanpesusyytteistä luovuttiin myöhemmin. Rahanpesusyytteiden lisäksi McGriffiä vastaan nostettiin murha- ja huumekauppasyytteitä, ja helmikuussa 2007 McGriff tuomittiin elinkautiseen kolmen miehen murhan tilaamisesta ja erinäisistä huumerikoksista. ==Supreme ja 50 Cent== McGriffin väitetään myös olleen rap- tähti 50 Centin vuonna 2000 tapahtuneen murhayrityksen takana. 50 Cent mainitsee McGriffin vuoden 2002 underground-kokoelma-albumillaan ”Guess Who’s Back?” kappaleella ”Fuck You”: ”50, Who shot ya?, you thunk it was ’Preme, Freeze or Tah Tah.”, vihjaten McGriffin osallisuuteen. Vuonna 2005 käynnissä olleessa oikeudenkäynnissä, jossa syytettiin Murder Inc. -yhtiötä rahanpesusta yhteistyössä Kenneth McGriffin kanssa, syyttäjän todistaja ja entinen McGriffin rikoskumppani Jon Ragin todisti McGriffin olleen 50 Centin ampumisen tilaaja. ==Lähteet== * * * ===Viitteet=== Luokka:Yhdysvaltalaiset rikolliset Luokka:Vuonna 1961 syntyneet Luokka:Elävät henkilöt
Norma (ooppera)

Norma on Vincenzo Bellinin kaksinäytöksinen ooppera, jonka libreton kirjoitti Felice Romani Alexandre Soumet’n romaanin Norma, ossia L’infanticidio perusteella. Teos sai ensi-iltansa Milanon Teatro alla Scala -oopperatalossa 26. joulukuuta 1831. Norma on yksi merkittävimmistä italialaisen bel canto -tyylin oopperoista. ==Teoksesta== Norman roolia pidetään yhtenä vaikeimmista sopraanolle kirjoitetuista oopperakirjallisuuden rooleista. Bellini kirjoitti roolin laulajatar Giuditta Pastaa varten, jolle hän myös kirjoitti Aminan roolin oopperassa Unissakävelijä. Melko harvat 1900-luvun sopraanot kykenivät selviytymään vaikeasta Norman roolista. Tunnetuimpina sopraanoista Rosa Ponselle, Maria Callas, Joan Sutherland ja Montserrat Caballé ovat antaneet tulkintansa roolille, joka vaatii samalla kertaa suurta lyyrisen laulun tekniikkaa, traagista lauluääntä ja näyttämöllisiä avuja. Nykyisin armenialainen sopraano Hasmik Papian on yksi Norman roolin parhaista tulkitsijoista. Tähän joukkoon on luettava myös amerikkalainen sopraano June Anderson. Tunnettuja Norman roolin esittäjiä 2000-luvulla ovat sopraanot Mariella Devia, Sonja Jončeva, Sondra Radvanovski, Maria Jose Siri ja Pia Maria Piscitelli. Oopperan tunnetuin osa ja kohtaus lienee Norman aaria Casta Diva, jota voidaan pitää myös yhtenä lyyrisen oopperan tunnetuimmista aarioista. Norman roolia pidetään sopraanokirjallisuuden vaativimpana, koska se vaatii dramaattista tulkintaa, korkeaa äänialaa ja vaikeita koloratuureja. ==Lyhyt synopsis== Oopperan tapahtuma-aika ja -paikka on Rooman valloittama Gallia. Tapahtumat kertovat roomalaisen prokonsulin rakkaussuhteesta Normaan, hänen aiempaan rakastettuunsa sekä nuoreen Adalgisaan. Tähän suhdesekamelskaan liittyy myös kelttien kapina miehittäjää vastaan, ja kapinan johtaja on Norman isä Oroveso. Norma, joka on druidien temppelin ylipapitar, on rikkonut siveyslupauksensa ja saanut kaksi lasta prokonsuli Pollionen kanssa. Norma huomaa, että Pollione on rakastunut nuoreen papittareen, Norman ystävättäreen Adalgisaan. Norma yrittää saada Pollionen jättämään neidon ja palamaan luokseen, mutta turhaan. Norma tunnustaa nyt julkisesti tekonsa ja hänet tuomitaan kuolemaan. Myös Pollione saa rangaistuksen, koska on seurannut Adalgisaa temppeliin, ja yhdessä Norman kanssa he nousevat polttoroviolle. ==Roolit== *Pollione, Rooman prokonsuli (tenori) *Oroveso, druidien päällikkö ja Norman isä (basso) *Norma, druidien temppelin ylipapitar (sopraano) *Adalgisa, nuori neitsyt (sopraano) *Clotilda, Norman uskottu (sopraano) *Flavius, roomalainen sadanpäämies, Pollionen ystävä (tenori) ==Lähteet== *Norma Detroitin oopperassa . *Normafa, kuuluisan Budapestin Norma-oopperan kunniaksi nimetty puu . == Aiheesta muualla == Luokka:Vincenzo Bellinin teokset Luokka:Italiankieliset oopperat Luokka:1830-luvun musiikkiteokset
Jerome Rothenberg

Jerome Rothenberg (11. joulukuuta 1931 New York, Yhdysvallat – 21. huhtikuuta 2024) oli yhdysvaltalainen runoilija. Rothenberg opiskeli kirjallisuutta Michiganin yliopistossa, mistä hän valmistui 1953 maisteriksi. Vuosina 1953–1955 Rothenbeg palveli Yhdysvaltain maavoimissa Saksan Mainzissa. Saksasta palattuaan hän esitteli Paul Celanin ja Günter Grassin tuotantoa teoksessaan New Young German Poets (1959). Hän jatkoi opintojaan Columbian yliopistossa, josta hän valmistui vuonna 1959. Hän opetti uransa useissa yliopistoissa kirjallisuutta ja visuaalisia taiteita. Hän perusti useita lehtiä ja julkaisi runokokoelmiensa lisäksi antologioita. Ensimmäinen oma runokokoelma ilmestyi nimellä White Sun Black Sun (1960). Antologioissa Rothenberg on käsitellyt muun muassa Pohjois-Amerikan intiaanien suullista perinnettä (Shaking the Pumpkin, 1986), avantgarde-runoutta (Revolution of the Word, 1996) ja juutalaista kirjallisuutta (A Big Jewish Book, 1989). Rothenberg vieraili Suomessa vuonna 2000 markkinoimassa J. K. Ihalaisen suomeksi toimittamaa runovalikoimaa Hiljaisuuden peli: valitut runot 1960–2000. == Lähteet == == Aiheesta muualla == *Palladum kirjat * Moderni intiaani * Electronic Poetry Center * Publications * University of Notre Dame * Chicago Postmodern Poetry * Famous Poets and Poems * Ubu Web * Samizdat Magazine Luokka:Yhdysvaltalaiset runoilijat Luokka:Vuonna 1931 syntyneet Luokka:Vuonna 2024 kuolleet
Ajoneuvo

Ajoneuvo tarkoittaa maalla kulkevaa, yleensä pyörillä varustettua kulkuvälinettä. Suomen lain mukaan ajoneuvo on maalla kulkemaan tarkoitettu laite, joka ei kulje kiskoilla.Ajoneuvolaki 15.1.2021/82, 2. §. Ajoneuvojen käyttöä liikenteessä säädellään tarkoin. Useimmat moottoriajoneuvot sekä niihin kytkettävät perävaunut on pääsääntöisesti tyyppihyväksyttävä, rekisteröitävä ja katsastettava. Myös ajoneuvojen kuljettamisesta liikenteessä on tarkat säädökset. Moottorikäyttöisten ajoneuvojen kuljettamiseen pitää pääsääntöisesti olla ajoneuvon luokkaa vastaava ajo-oikeus. Muun muassa tieliikennelaki määrittelee, miten ja missä ajoneuvoja saa kuljettaa.Tieliikennelaki 10.8.2018/729. == Ajoneuvoluokat == Ajoneuvot jaetaan laissa rakenteensa ja osin käyttötarkoituksensa mukaan seuraaviin luokkiin: Ajoneuvotyyppi Eurooppal. ajokorttiluokka EU-ajoneuvoluokka Muuta Lähde mopo eli moottoripolkupyörä AM (AM120) kaksipyöräinen L1e ja kolmipyöräinen L2e alaluokka pienitehoinen mopo, L1e-A moottoripyörä A ilman sivuvaunua L3e ja sivuvaunulla L4e alaluokka kevytmoottoripyörä, A1, L3e-A1 kolmipyörä A L5e kevyt nelipyörä AM (AM121) L6e esimerkiksi mopoauto ja mönkijä raskas nelipyörä T L7e esimerkiksi mönkijä auto, henkilöauto B M1 pakettiauto B N1 kuorma-auto C1 ja C N2 ja N3 linja-auto D M2 ja M3 traktori T ja LT T1, T2 ja T3 perävaunu ei tai E O1, O2, O3 ja O4 hinattava laite ei tai E esimerkiksi kenttäkeitin ja aggregaattivaunu moottorityökone T esimerkiksi kauhakuormain ja metsätyökone maastoajoneuvo T esimerkiksi moottorikelkka moottoriton ajoneuvo ei ei esimerkiksi polkupyörä Joidenkin laitteiden kohdalla luokittelussa on tulkinnanvaraisuutta. Esimerkiksi potkulaudat määritellään välillä ajoneuvoiksi ja välillä niiden kuljettajat taas rinnastetaan jalankulkijoihin. Erikoiskäyttöön tarkoitettuja ajoneuvoja laki jaottelee muun muassa seuraaviin luokkiin: * pelastusauto ja poliisiajoneuvo * sairasauto * matkailuauto * ruumisauto * museoajoneuvo == Lähteet == == Aiheesta muualla == * Ajoneuvohallintokeskus AKE * Luokka:Seulonnan keskeiset artikkelit
Nockeby

Nockeby on kaupunginosa Tukholmassa Ruotsissa. Se kuuluu Bromman kaupunginosa- alueeseen. Asukasluku on noin 3 000 henkeä. Alue on mainittu ensimmäistä kertaa 1400-luvulla, jolloin se tunnettiin nimellä Nokkaby, nimi tulee Nokka nimisen henkilön mukaan. Nockebyn ja Alvikin välillä nykyään liikennöivä Nockebybanan oli aiemmin osa vuonna 1967 lakkautettua Tukholman raitioverkkoa. Raitiovaunuliikenteen lakattua keskusta-alueilla jäi rata omaksi erilliseksi järjestelmäkseen. Reittiä ajetaan yhä numerolla 12 modernilla pikaraitiovaunuilla. Luokka:Bromma Luokka:Tukholman kaupunginosat
David Wayne (laulaja)

David Wayne (1. tammikuuta 1958 – 10. toukokuuta 2005) oli yhdysvaltalainen heavy metal -solisti, joka tunnetaan parhaiten Metal Church -yhtyeestä. ==Elämäkerta== David Wayne Carnell syntyi Rentonissa Washingtonin osavaltiossa nelilapsisen perheen esikoisena. Ennen siirtymistään musiikkiuralle hän toimii Yhdysvaltojen armeijassa lääkintämiehenä.David Wayne's Obituary, Tacomascene.com Vuonna 1983 Wayne liittyi Metal Churchiin, jonka kanssa hän nauhoitti kaksi yhtyeen menestyneintä studioalbumia Metal Church (1984) ja The Dark (1986). Wayne erosi Metal Churchista vuonna 1986 ja perusti vuonna 1988 Reverend -yhtyeen Dennis O’Haran ja Brian Korbanin kanssa. O’Hara ja Korban olivat aikaisemmin kuuluneet Metal Churchiin Waynen tilalle tulleen Mike Howen kanssa Heretic-yhtyeeseen. Reverend oli Metal Churchiin verrattuna lähempänä thrash ja speed metallia. Wayne levytti yhtyeen kanssa kaksi studioalbumia, kaksi studio-EP:tä ja live-EP:n ennen yhtyeen hajoamista vuonna 1993. Wayne palasi Metal Churchiin 1998, jolloin ilmestyi myös alun perin The Darkia seuranneella kiertueella äänitetty livealbumi. Vuonna 1999 ilmestyi vielä uusi studioalbumi Masterpeace, joka jäi Waynen viimeiseksi Metal Churchin kanssa. Wayne ilmaisi myöhemmin pettymyksensä uuteen albumiin ja erosi yhtyeestä uudestaan vuonna 2001. Samana vuonna hän perusti uuden, omaa nimeään kantavan yhtyeen. Yhtye julkaisi albumin Metal Church. Metal Churchin nimen käyttäminen Waynen sooloyhtyeen markkinoinnissa oli omiaan aiheuttamaan sekaannusta fanien keskuudessa, ja Metal Churchin nokkamies Kurdt Vanderhoof ei hyväksynyt sitä. Wayne kuoli 10. toukokuuta 2005 kotipaikkakunnallaan Tacomassa Washingtonissa auto-onnettomuudessa saaminsa vammoihin. Waynen poismenoa seurasi hänen sooloyhtyeensä hajoaminen. ==Diskografia== ===Metal Church=== * Metal Church (1984) * The Dark (1986) * Live (1998) * Masterpeace (1999) ===Reverend=== *Reverend (1989) *World Won't Miss You (1990) *Play God (1991) *Live (1992) *A Gathering of Demons (2001) ===Wayne (David Wayne's Metal Church)=== * '’Metal Church (2001) ==Lähteet== Luokka:Yhdysvaltalaiset laulajat Luokka:Vuonna 1958 syntyneet Luokka:Vuonna 2005 kuolleet
Jack Brymer

John ”Jack” Alexander Brymer (27. tammikuuta 1915 – 15. syyskuuta 2003) oli brittiläinen klarinetisti. Brymer toimi Kuninkaallisen filharmonisen orkesterin ensiklarinetistina Lontoossa vuosina 1947–1963. Vuosina 1963–1972 hän soitti BBC:n sinfoniaorkesterissa ja sen jälkeen vuoteen 1986 Lontoon sinfoniaorkesterissa. Brymer teki lukuisia levytyksiä, mm. Wolfgang Amadeus Mozartin klarinettikonsertosta. Hän soitti harvemmin myös muita soittimia, kuten saksofonia. Hänestä tuli Brittiläisen imperiumin ritarikunnan ritari vuonna 1960. Brymer kirjoitti useita kirjoja. Hän kuoli 88-vuotiaana 2003. Luokka:Brittiläiset klarinetistit Luokka:Vuonna 1915 syntyneet Luokka:Vuonna 2003 kuolleet
Samael (yhtye)

Samael on vuonna 1987 Sionissa, Sveitsissä perustettu metalliyhtye. Alussa soittamansa black metallin jälkeen yhtyeen musiikki alkoi muuttua konemusiikkivaikutteiseksi industrial metalliksi. Above-albumilla yhtye palasi enemmän alkuajoiltaan kuulostavaan musiikkiin. Samaelin levy-yhtiöitä ovat olleet mm. Nuclear Blast ja Century Media Records. == Kokoonpano == === Nykyiset jäsenet === * Vorphalack (Vorph) - laulu, kitara * Makro (Mak) - kitara * Masmiseim (Mas) - basso * Xytraguptor (Xy) - rummut, koskettimet, ohjelmointi === Entiset jäsenet === * Rodolphe H. * Kaos * Pat Charvet == Tuotanto == === Albumit === * * * * * * * * * * * === Muut julkaisut === * 1987-1992 (kokoelma, 1994) * Rebellion (EP, 1995) * Exodus (EP, 1998) * Black Trip (DVD, 2003) * Since the Creation... (box set, 2007) (Sisältää albumit Worship Him:istä Eternal:iin) * Telepath (single, 2004) * On Earth (single, 2005) * Valkyries' New Ride (single, 2007) * Aeonics - An Anthology (kokoelma, 2007) * Medieval Prophecy (kokoelma, 2008) (sisältää kaikki demot ja muut äänitykset ajalta ennen debyyttialbumin julkaisua) * Illumination (single, 2009) === Musiikkivideot === * Baphomet's throne (1994) * Jupiterian Vibe (1996) * Infra Galaxia (1999) * Telepath (2004) * Slavocracy (2007) * Black Hole (2009) * Luxferre (2011) * Black Supremacy (2017) == Aiheesta muualla == * * * Viralliset sivut Luokka:Industrial metal -yhtyeet Luokka:Sveitsiläiset black metal -yhtyeet
Complete Studio Recordings

Complete Studio Recordings on englantilaisen rockyhtye Led Zeppelinin vuonna 1993 julkaisema kymmenen CD:een kokoelmalevy, joka koostuu yhtyeen kaikista studioalbumeista sekä neljästä bonusraidasta, jotka on lisätty viimeiseen levyyn, Coda. ==Kappaleluettelo== ===CD 1: Led Zeppelin I=== #Good Times Bad Times #Babe I'm Gonna Leave You #You Shook Me #Dazed and Confused #Your Time Is Gonna Come #Black Mountain Side #Communication Breakdown #I Can't Quit You Baby #How Many More Times ===CD 2: Led Zeppelin II=== #Whole Lotta Love #What Is And What Should Never Be #The Lemon Song #Thank You #Heartbreaker #Living Loving Maid (She's Just a Woman) #Ramble On #Moby Dick #Bring It On Home ===CD 3: Led Zeppelin III=== #Immigrant Song #Friends #Celebration Day #Since I've Been Loving You #Out On The Tiles #Gallows Pole #Tangerine #That's The Way #Bron-Y-Aur Stomp #Hats Off To (Roy) Harper ===CD 4: (Led Zeppelin IV)=== #Black Dog #Rock and Roll #The Battle of Evermore #Stairway To Heaven #Misty Mountain Hop #Four Sticks #Going To California #When The Levee Breaks ===CD 5: Houses of the Holy=== #The Song Remains The Same #The Rain Song #Over The Hills And Far Away #The Crunge #Dancing Days #D'yer Mak'er #No Quarter #The Ocean ===CD 6: Presence=== #Achilles Last Stand #For Your Life #Royal Orleans #Nobody's Fault But Mine #Candy Store Rock #Hots On For Nowhere #Tea For One ===CD 7: Physical Graffiti - 1/2=== #Custard Pie #The Rover #In My Time Of Dying #Houses of the Holy #Trampled Underfoot #Kashmir ===CD 8: Physical Graffiti - 2/2=== #In The Light #Bron-Y-Aur #Down By The Seaside #Ten Years Gone #Night Flight #The Wanton Song #Boogie With Stu #Black Country Woman #Sick Again ===CD 9: In Through the Out Door=== #In The Evening #South Bound Saurez #Fool In The Rain #Hot Dog #Carouselambra #All My Love #I'm Gonna Crawl ===CD 10: Coda + 4 bonuskappaletta=== #We're Gonna Groove #Poor Tom #I Can't Quit You Baby #Walter's Walk #Ozone Baby #Darlene #Bonzo's Montreux #Wearing And Tearing #Baby Come On Home - (bonus) #Travelling Riverside Blues - (bonus) #White Summer / Black Mountain Side - (bonus) #Hey Hey What Can I Do - (bonus) ==Henkilöt levyn takana== *Led Zeppelin: **Jimmy Page - kaikki kitarat, tuottaja **Robert Plant - laulu ja huuliharppu **John Paul Jones - basso, koskettimet ja mandoliini **John Bonham - rummut ja lyömäsoittimet *George Marino - miksaaja *Yves Beauvais - tuotanto *Eric Spillman - kansitaiteen ohjaus ja suunnittelu *Eric Altenburg - kansitaiteen ohjaus ja suunnittelu *Richard Bates - kansitaiteen ohjaus ja suunnittelu *Chuck Boyd - valokuvaus *Richard Creamer - valokuvaus *Jim Cummins - valokuvaus *Jim Marshall - valokuvaus *Mike Mayer - valokuvaus *Barry Plummer - valokuvaus *Neal Preston - valokuvaus *Michael Putland - Valokuvaus *Jay Thompson - valokuvaus *Neil Zlozower - valokuvaus *Zal Schreiber - digitaalinen editointi *Bill Cubishley - yritysjohto (Trinifold) *Brian Goode - yritysjohto (Outrider) *Cameron Crowe - huomautukset ==Katso myös== * Led Zeppelin * Luettelo Led Zeppelinin kappaleista Luokka: Vuoden 1993 kokoelma-albumit Luokka: Led Zeppelinin kokoelma-albumit
Saana (nimi)

Saana on suomalainen naisen nimi. Nimi on keksitty todennäköisesti Saanatunturin ja samantyylisten nimien kuten Jaanan ja Sannan innoittamana. Saanan nimipäivä on 17. lokakuuta yhdessä Sainin kanssa. Se on otettu kalenteriin 1984. Nimi oli vielä 1950-luvulla hyvin harvinainen, mutta on myöhemmin yleistynyt. Se on annettu 1900-luvun alusta vuoden 2019 loppuun mennessä 4637 naiselle, joista suurin osa on syntynyt vuoden 1980 jälkeen. ==Saana-nimisiä henkilöitä== * Saana, oik. Sari Matala (s. 1973), laulaja * Saana Akiola, televisioesiintyjä, kilpatanssija ja tanssinopettaja * Saana Anttila (s. 1982), malli, Suomen Neito 2005 * Saana Hartikainen (s. 2000), jalkapalloilija * Saana Hyvärinen (s. 1977), näyttelijä * Saana Kallio (s. 1999), jalkapalloilija * Saana Kamppinen (s. 2002), pesäpalloilija * Saana Kastelli (s. 2004), harmonikansoittaja * Saana Koivisto (s. 1996), näyttelijä * Saana Koskinen, laulaja ja lauluntekijä * Saana Liikanen, laulaja, Idols- finalisti * Saana Niskanen, o.s. Kemppainen (s. 1993), maastohiihtäjä * Saana Saarteinen (s. 1993), tennispelaaja * Saana Sassali (s. 1988), laulaja, vuoden 2018 tangokuningatar * Saana Sipilä, muotoilija, toinen Saana ja Olli -yrityksen omistajista * Saana Sumén (s. 1995), pesäpalloilija * Saana Svärd (s. 1977), apulaisprofessori, kielitieteilijä, arkeologi ja assyriologi * Saana Tuomala (s. 2001), jalkapalloilija * Saana Tyni (s. 1988), siivousalan yrittäjä ja toimitusjohtaja * Saana Valkama (s. 1994), jääkiekkoilija * Saana Valkama (s. 2003), jalkapalloilija * Saana Wang (s. 1979), valokuvataiteilija ==Lähteet== * ===Viitteet=== Luokka:Etunimet
Donald Martino

Donald Martino (16. toukokuuta 1931 – 8. joulukuuta 2005) oli yhdysvaltalainen säveltäjä. Martino syntyi New Jerseyssä ja opiskeli Ernst Baconin, Roger Sessionsin, Milton Babbittin ja Luigi Dallapiccolan johdolla. Pianisti Easley Blackwood tilasi Martinolta sonaatin Pianississimo, jonka oli määrä olla teknisesti vaativimpia kappaleita, joita oli koskaan kirjoitettu. Teos valmistui ja se on myös levytetty. Martinolle myönnettiin vuonna 1974 Pulitzer-palkinto hänen kamarimusiikkiteoksestaan Notturno. Säveltäjä oli laivamatkalla Antigualle, kun hän yllättäen kuoli sairaskohtaukseen 74-vuotiaana. Luokka:Yhdysvaltalaiset säveltäjät Luokka:Vuonna 1931 syntyneet Luokka:Vuonna 2005 kuolleet Luokka:Musiikin Pulitzer-palkinnon saaneet
Charles Lucien Bonaparte

Charles Lucien (Carlo) Jules Laurent Bonaparte (24. toukokuuta 1803 – 29. heinäkuuta 1859 Pariisi) oli ranskalainen luonnontieteilijä ja ornitologi. Hän oli Caninon ja Musignanon prinssi. Charles Bonaparten isä oli Lucien Bonaparte (1775–1840), Napoleon Bonaparten nuorempi veli. Hänen äitinsä oli Alexandrine de Bleschamp, Hippolyte Jouberthonin leski, tunnettu nimellä "Madame Jouberthon". Charlesilla oli 8 sisarusta sekä 4 sisarusta isän aikaisemmasta avioliitosta Christine Boyerin kanssa. Charles Bonaparte sai koulutuksensa Italiassa. Hän avioitui Brysselissä 29. kesäkuuta 1822 serkkunsa Zénaïde Laetitia Julie Bonaparten kanssa. Perheeseen syntyi 12 lasta. He muuttivat Yhdysvaltoihin (1822–1826), missä Bonaparte päivitti Alexander Wilsonin (1766–1813) uraauurtaneen teoksen American Ornithology, ja jonka uudistettu versio julkaistiin vuosien 1825–1833 välillä. Vuonna 1824 Bonaparte yritti saada silloin vielä melko tuntemattoman maanmiehensä John James Audubonin hyväksytyksi Philadelphian Academy of Natural Sciences yhdistykseen, mutta hanke kariutui Wilsonin ystävän George Ordin jyrkkään vastustukseen. Vuoden 1826 lopulla Bonaparten perhe palasi Eurooppaan. Charles vieraili Saksassa ja Englannissa, tavaten muun muassa John Edward Grayn British Museumissa ja uudistaen tuttavuutensa Englantiin muuttaneen Audubonin kanssa. 1828 perhe asettui Roomaan, missä Bonaparte kirjoitti ja julkaisi teoksensa Italian eläimistöstä Iconografia della Fauna Italica vuosien 1832–1841 välillä. Hän osallistui myös politiikkaan liittyen lyhytaikaisen Rooman tasavallan (Republica Romana) perustamiseen 1849. Hän osallistui Rooman puolustamiseen, kun hänen serkkunsa Louis Napoleonin 40 000 miehen vahvuinen armeija valtasi kaupungin heinäkuussa 1849. Hän lähti Roomasta ja saapui Marseilleen, mutta Louis Napoleon karkotti hänet sieltä, minkä jälkeen hän matkusti Englantiin. Englannissa Charles Bonaparte aloitti suuren työnsä kaikkien maailman lintujen luokittelemiseksi. Työtään varten hän matkusti useissa museoissa Euroopassa tutustuen lintujen nahkoihin. Lopulta hänet päästettiin myös Pariisiin, jonne hän asettui asumaan loppuelämänsä ajaksi. Ensimmäisen osan laajasta teoksestaan Conspectus Generum Avium hän ehti julkaista ennen kuolemaansa, toisen osan julkaisi Hermann Schlegel. Kuusi lintulajia on nimetty hänen kunniakseen: vuoritinami (Nothocercus bonapartei), kuusilokki (Larus philadelphia), keltahuppuaratti (Pionopsitta pyrilia), borneonkehrääjä (Caprimulgus concretus), kultavatsakolibri (Coeligena bonapartei) ja töyhtösukasseppä (Gymnobucco bonapartei). Bonaparte kuvaili ja nimesi lukuisia lintulajeja, muun muassa pitkäkoipisirrin. Luokka:Bonaparten suku Luokka:Ranskalaiset ornitologit Luokka:Vuonna 1803 syntyneet Luokka:Vuonna 1859 kuolleet
Luettelo sinfonikoista

Tämä on luettelo tunnetuista sinfonioiden säveltäjistä eli sinfonikoista. __NOTOC__ Nimi Sinfonioiden määrä Maa Elinvuodet Kalevi Aho 15 Suomi 1949– Hugo Alfvén 5 Ruotsi 1872–1960 Malcolm Arnold 9 Yhdistynyt kuningaskunta 1921–2006 Mili Balakirev 2 Venäjä 1838–1910 Ludwig van Beethoven 9 Saksa 1770–1827 Franz Berwald 4 Ruotsi 1796–1868 Aleksandr Borodin 3 Venäjä 1833–1887 Joly Braga Santos 6 Portugali 1924–1988 Johannes Brahms 4 Saksa 1833–1897 Anton Bruckner 9 Itävalta 1824–1896 Antonín Dvořák 9 Tšekki 1841–1904 Einar Englund 7 Suomi 1916–1999 Felix Mendelssohn-Bartholdy 5 Saksa 1809–1847 Aleksandr Glazunov 8 (9. keskeneräinen) Venäjä 1865–1936 Henryk Górecki 3 Puola 1933– Johan Halvorsen 3 Norja 1864–1935 Joseph Haydn 106 Itävalta 1732–1809 Hans Werner Henze 10 Saksa 1926–2012 Lauri Ikonen 6 Suomi 1888–1966 Rued Langgaard 16 Tanska 1893–1952 Helvi Leiviskä 3 Suomi 1902–1982 Leevi Madetoja 3 Suomi 1887–1947 Gustav Mahler 9 (10. keskeneräinen) Itävalta 1860–1911 Anti Marguste 6 Viro 1931– Bohuslav Martinů 6 Tšekki 1890–1959 Erkki Melartin 6 Suomi 1875–1937 Nikolai Mjaskovski 27 Venäjä 1881–1950 Wolfgang Amadeus Mozart 41 Itävalta 1756–1791 Carl Nielsen 6 Tanska 1865–1931 Krzysztof Penderecki 8 Puola 1933– Allan Pettersson 16 Ruotsi 1911–1980 Sergei Prokofjev 7 Neuvostoliitto 1891–1953 Gia Qantšeli 7 Georgia 1935– Einojuhani Rautavaara 8 Suomi 1928– Emil Nikolaus von Reznicek 5 Itävalta 1860–1945 Nikolai Rimski- Korsakov 3 Venäjä 1844–1908 Nils-Eric Ringbom 5 Suomi 1907–1988 Edmund Rubbra 11 (12. keskeneräinen) Yhdistynyt kuningaskunta 1901–1986 Franz Schubert 9 Itävalta 1797–1828 Robert Schumann 4 Saksa 1810-1856 Leif Segerstam 337 (vähintään) Suomi 1944– Jean Sibelius 7 Suomi 1865–1957 Dmitri Šostakovitš 15 Neuvostoliitto 1906–1975 Ernst Toch 7 Itävalta–Yhdysvallat 1887–1964 Pjotr Tšaikovski 6 numeroitua Venäjä 1840–1893 Ralph Vaughan Williams 9 Yhdistynyt kuningaskunta 1872–1958 Heitor Villa-Lobos 12 Brasilia 1887-1959 Harri Vuori 2 Suomi 1957– Airat Ichmouratov 1 Kanada 1973– Anton Webern 1 Itävalta 1883–1945 Aulis Sallinen 8 Suomi 1935- Sinfonikoista